La început de an școlar, doar 34% dintre români mai cred că învățământul tradițional pregătește copiii pentru viață
Aproximativ trei milioane de elevi încep luni un nou an școlar, care vine cu schimbări care vor fi puse în aplicare chiar din această lună. Este vorba, printre altele, despre interzicerea telefonului mobil în timpul orelor, introducerea sălilor de detenție pentru elevii care deranjează cursurile și scăderea notei la purtare cu un punct pentru fiecare 20 de absențe nemotivate. O altă noutate în structura anului școlar este și calendarul examenelor, atât cele pentru Evaluarea Națională, cât și pentru Bacalaureat, fiind programate mai devreme față de anii precedenți. În așteptarea deschiderii noului an școlar, cel mai recent studiu realizat de Reveal Marketing Research și-a propus să afle mai multe detalii atât despre percepțiile românilor asupra sistemului de învățământ, cât și despre fenomenul îngrijorător al șomajului în rândul tinerilor absolvenți.